Diari Oficial de la Generalitat Valenciana


Sumari del DOGV 6322, del 30-07-2010 (2010/8536)

ORDE 71/2010, de 15 de juliol, de la Conselleria d'Educació, per la qual es regula el procediment per a sol·licitar la convalidació i exempció de matèries en l'Educació Secundària Obligatòria i el Batxillerat per part de l'alumnat que cursa simultàniament ensenyances professionals de música i de dansa, o bé que acredita la condició d'esportista d'alt nivell, d'alt rendiment o d'elit a la Comunitat Valenciana.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2010/07/15/71/dof/vci/html**

### Dades del document

Número de DOGV
:   6322

Data del DOGV
:   30-07-2010

Secció del DOGV
:   I. DISPOSICIONS GENERALS

Número del document
:   2010/8536


Data del document
:   15-07-2010

Organisme emissor
:   Conselleria d'Educació

Tipus de document
:   Ordre

Anàlisi jurídica

 Descriptors 

:   * ensenyament obligatori
    * espectacles
    * legislació escolar
    * reconeixement d'estudis
    * esport professional
    * educació artística
    * música
    * ensenyament secundari
    * legislació

ORDE 71/2010, de 15 de juliol, de la Conselleria d'Educació, per la qual es regula el procediment per a sol·licitar la convalidació i exempció de matèries en l'Educació Secundària Obligatòria i el Batxillerat per part de l'alumnat que cursa simultàniament ensenyances professionals de música i de dansa, o bé que acredita la condició d'esportista d'alt nivell, d'alt rendiment o d'elit a la Comunitat Valenciana. [2010/8536]
La Llei Orgànica 2/2006, de 3 de maig, d'Educació, establix en l'article 47 que les administracions educatives facilitaran la possibilitat de cursar simultàniament les ensenyances artístiques professionals i l'Educació Secundària, de manera que per a fer efectiva esta possibilitat es podran adoptar les oportunes mesures d'organització i d'ordenació acadèmica.
L'article 20 del Reial Decret 1577/2006, de 22 de desembre, pel qual es fixen els aspectes bàsics del currículum de les ensenyances professionals de música regulades per la Llei Orgànica 2/2006, de 3 de maig, d'Educació, disposa que el Ministeri d'Educació i Ciència, consultades les comunitats autònomes, establirà correspondències entre matèries d'Educació Secundària Obligatòria i de Batxillerat i assignatures de les ensenyances professionals de música. En el mateix sentit, l'article 20 del Reial Decret 85/2007, de 26 de gener, pel qual es fixen els aspectes bàsics del currículum de les ensenyances professionals de dansa regulades per la Llei Orgànica 2/2006, de 3 de maig, d'Educació, indica en els mateixos termes les correspondències entre matèries d'Educació Secundària Obligatòria i de Batxillerat i assignatures de les ensenyances professionals de dansa. Addicionalment, ambdós reials decrets regulen que les Administracions educatives podran establir convalidacions quan estes afecten les matèries optatives d'Educació Secundària Obligatòria i de Batxillerat.
El Reial Decret 1631/2006, de 29 de desembre, pel qual s'establixen les ensenyances mínimes corresponents a l'Educació Secundària Obligatòria, en la disposició addicional quarta atribuïx al Ministeri d'Educació i Ciència la facultat d'establir, amb efectes per a tot l'Estat, les convalidacions entre les ensenyances professionals de música i dansa i les matèries de Música i Educació Física de l'Educació Secundària Obligatòria, així com els efectes que sobre la matèria d'Educació Física ha de tindre la condició d'esportista d'alt nivell. Anàlogament, els apartats 4 i 5 de la disposició addicional sèptima del Reial Decret 1467/2007, de 2 de novembre, pel qual s'establix l'estructura del Batxillerat i es fixen les seues ensenyances mínimes, atribuïxen esta mateixa competència al Ministeri d'Educació respecte a les ensenyances del Batxillerat.
Per la seua banda, el Reial Decret 242/2009, de 27 de febrer, pel qual s'establixen convalidacions entre les ensenyances professionals de música i de dansa i l'Educació Secundària Obligatòria i el Batxillerat, així com els efectes que sobre la matèria d'Educació Física han de tindre la condició d'esportista d'alt nivell o alt rendiment i les ensenyances professionals de dansa, establix les convalidacions entre determinades matèries d'Educació Secundària Obligatòria i de Batxillerat i diverses assignatures de les ensenyances professionals de música i de dansa, així com les possibles exempcions de la matèria d'Educació Física d'Educació Secundària Obligatòria i de Batxillerat per als esportistes d'alt nivell o alt rendiment i per als estudiants de les ensenyances professionals de dansa. Addicionalment, l'article 5 disposa que les Administracions educatives establiran els procediments de convalidació i exempció, que s'iniciaran en el cas que l'alumnat o els seus pares o tutors legals, si és menor d'edat, així ho sol·liciten.
Per tant, és procedent concretar i complementar tota la normativa bàsica anteriorment mencionada a fi de que l'alumnat que acredite tindre la condició d'esportista d'alt nivell o alt rendiment o que curse les ensenyances professionals de música o de dansa puga beneficiar-se, si ho considera convenient, d'exempcions o convalidacions de determinades matèries quan curse l'Educació Secundària Obligatòria i el Batxillerat. Concretament, la present orde regula estes convalidacions i exempcions, incloent-hi les relatives a les matèries optatives d'Educació Secundària Obligatòria i Batxillerat en virtut del que disposa la disposició addicional segona del Reial Decret 242/2009, així com el procediment per a la seua sol·licitud i resolució.
Per tot això, a proposta del director general d'Ordenació i Centres Docents de data 12 de juliol de 2010, i de conformitat amb esta, i en virtut de les competències que m'atribuïx l'apartat e de l'article 28 de la Llei 5/1983, de 30 de desembre, del Consell,
ORDENE
Article 1. Objecte i àmbit d'aplicació
1. La present orde té com a objecte regular el procediment per a sol·licitar la convalidació i exempció de matèries en l'Educació Secundària Obligatòria i el Batxillerat per part de l'alumnat que cursa simultàniament ensenyances professionals de música i de dansa o bé que acredita la condició d'esportista d'alt nivell, d'alt rendiment o d'elit.
2. La present orde serà aplicable en els centres públics i privats de la Comunitat Valenciana que, degudament autoritzats, impartisquen ensenyances d'Educació Secundària Obligatòria o de Batxillerat.
Article 2. Requisits de l'alumnat sol·licitant
Podrà ser beneficiari de les convalidacions i exempcions regulades en esta orde l'alumnat dels centres públics i privats de la Comunitat Valenciana, degudament autoritzats, que reunisca alguna de les dues condicions següents:
a) Que curse o haja cursat, en tot o part, les ensenyances d'Educació Secundària Obligatòria o de Batxillerat, i curse o haja cursat les ensenyances professionals de música o de dansa.
b) Que curse les ensenyances d'Educació Secundària Obligatòria o de Batxillerat, i acredite la condició d'esportista d'elit de la Comunitat Valenciana, d'alt nivell o d'alt rendiment, o siga alumne de les ensenyances professionals de dansa.
Article 3. Convalidació única
Cada assignatura de les ensenyances professionals de música i de dansa només podrà ser utilitzada per a una única convalidació de les establides en esta orde.
Article 4. Convalidació de la matèria de Música en Educació Secundària Obligatòria
La convalidació de la matèria de Música de l'Educació Secundària Obligatòria amb les assignatures de les ensenyances professionals de música o de dansa es podrà obtindre, com es compendia en l'annex I, per part de:
a) L'alumnat que haja superat el primer curs de l'assignatura d'Instrument o Veu de les ensenyances professionals de música, que podrà sol·licitar la convalidació de la matèria de Música de segon o de tercer curs de l'Educació Secundària Obligatòria.
b) L'alumnat que haja superat el segon curs de l'assignatura d'Instrument o Veu de les ensenyances professionals de música, que podrà sol·licitar la convalidació de la matèria de Música de quart curs de l'Educació Secundària Obligatòria.
c) L'alumnat que haja superat el primer curs de l'assignatura de Música de les ensenyances professionals de dansa, qui podrà sol·licitar la convalidació de la matèria de Música de segon o de tercer curs de l'Educació Secundària Obligatòria.
d) L'alumnat que haja superat el segon curs de l'assignatura de Música de les ensenyances professionals de dansa, qui podrà sol·licitar la convalidació de l'assignatura de Música de quart curs de l'Educació Secundària Obligatòria.
Article 5. Convalidació de matèries optatives en Educació Secundària Obligatòria
1. Les matèries optatives a què fa referència el present article són aquelles que es preveuen en l'Orde de 27 de maig de 2008, de la Conselleria d'Educació, per la qual es regulen les matèries optatives en l'Educació Secundària Obligatòria, així com en l'Orde 64/2010, de 16 de juny, per la qual es modifica l'Orde de 27 de maig de 2008, de la Conselleria d'Educació.
2. Les convalidacions entre les assignatures de les ensenyances professionals de música o de dansa i les matèries optatives d'Educació Secundària Obligatòria seran les següents, com es compendia en l'annex II:
a) La superació prèvia de la prova d'accés a ensenyances professionals o estar en possessió del certificat d'ensenyances elementals de música o de dansa permetrà convalidar una matèria optativa d'Educació Secundària Obligatòria.
b) També es podrà convalidar cada matèria optativa d'Educació Secundària Obligatòria per la superació d'una assignatura corresponent a qualsevol curs de les ensenyances professionals de música o dansa que no haja sigut utilitzada per a cap altra convalidació de les establides en la present orde.
3. Les convalidacions de matèries optatives indicades en l'apartat anterior es podran realitzar sense perjuí del que establix l'article 12.2 de l'Orde de 27 de maig de 2008, de la Conselleria d'Educació, per la qual es regulen les matèries optatives en l'Educació Secundària Obligatòria. En conseqüència, l'alumnat proposat pel departament d'orientació, o qui tinga atribuïdes les seues funcions, per a cursar matèries optatives corresponents a les matèries instrumentals, i que curse o haja cursat ensenyances professionals de música o de dansa, haurà de cursar les dites matèries optatives instrumentals sense poder optar a la convalidació.
4. En els documents d'avaluació d'Educació Secundària Obligatòria, les matèries optatives convalidades hauran de figurar com a «optativa convalidada ESO música» o com a «optativa convalidada ESO dansa», segons corresponga.
5. L'alumnat d'Educació Secundària Obligatòria que acredite simultàniament la condició d'esportista d'elit de la Comunitat Valenciana, o bé d'esportista d'alt nivell o d'alt rendiment, podrà substituir una matèria optativa per la pràctica esportiva en cada curs d'Educació Secundària Obligatòria, conforme a l'article 8 del Decret 13/2006, de 20 de gener, del Consell de la Generalitat, sobre els esportistes d'elit de la Comunitat Valenciana, i l'article 3.3 de l'Orde de 15 de juny de 2009, de la Conselleria d'Educació, per la qual s'establixen mesures per a promoure i facilitar l'educació en les diferents ofertes formatives del sistema educatiu, per als esportistes d'elit de la Comunitat Valenciana. En els documents d'avaluació d'Educació Secundària Obligatòria les matèries optatives convalidades hauran de figurar com a «optativa convalidada ESO pràctica esportiva».
6. L'alumnat que acredite la condició d'esportista d'alt nivell, d'alt rendiment o d'elit, i que haja sigut proposat pel departament d'orientació, o qui tinga atribuïdes les seues funcions, per a cursar matèries optatives corresponents a les matèries instrumentals, podrà optar entre la convalidació de la matèria optativa o bé cursar la matèria optativa instrumental corresponent.
Article 6. Convalidació de matèries de modalitat en Batxillerat
Les convalidacions de determinades matèries de modalitat de primer i segon curs de Batxillerat per assignatures de les ensenyances professionals de música i de dansa seran les següents, com es compendia en l'annex III i en l'annex IV:
a) L'alumnat que haja superat el segon curs d'Harmonia de les ensenyances professionals de música podrà sol·licitar la convalidació de la matèria d'Anàlisi Musical I del Batxillerat.
b) L'alumnat que haja superat el primer curs d'Anàlisi o l'assignatura de Fonaments de Composició de les ensenyances professionals de música podrà sol·licitar la convalidació de la matèria d'Anàlisi Musical II del Batxillerat.
c) L'alumnat que haja superat l'assignatura de Cultura Audiovisual de les ensenyances professionals de música podrà sol·licitar la convalidació de la matèria de Cultura Audiovisual del Batxillerat.
d) L'alumnat que haja superat els cursos primer i segon d'Història de la Música de les ensenyances professionals de música podrà sol·licitar la convalidació de la matèria d'Història de la Música i de la Dansa del Batxillerat.
e) L'alumnat que haja superat el tercer curs d'Instrument o Veu de les ensenyances professionals de música podrà sol·licitar la convalidació de la matèria de Llenguatge i pràctica musical del Batxillerat.
f) L'alumnat que haja superat els cursos primer i segon d'Anatomia i Biomecànica aplicada a la dansa de les ensenyances professionals de dansa podrà sol·licitar la convalidació de la matèria d'Anatomia aplicada del Batxillerat.
g) L'alumnat que haja superat l'assignatura d'Interpretació i, a més, l'assignatura de Creativitat i Dansa de les ensenyances professionals de dansa, podrà sol·licitar la convalidació de la matèria d'Arts escèniques del Batxillerat.
h) L'alumnat que haja superat l'assignatura d'Origen i Evolució de la Dansa i, a més, l'assignatura d'Història de la Dansa pròpia d'una de les especialitats de les ensenyances professionals de dansa, podrà sol·licitar la convalidació de la matèria d'Història de la Música i de la Dansa del Batxillerat.
i) L'alumnat que haja superat el tercer curs de l'assignatura de Música de les ensenyances professionals de dansa podrà sol·licitar la convalidació de la matèria de Llenguatge i Pràctica Musical del Batxillerat.
Article 7. Convalidació de matèries optatives en Batxillerat
1. Les matèries optatives a què fa referència el present article són les indicades en l'Orde de 17 de juny de 2009, de la Conselleria d'Educació, per la qual regula les matèries optatives en el Batxillerat.
2. L'alumnat que alterne les ensenyances professionals de música o de dansa i les de Batxillerat en qualsevol de les seues modalitats, podrà convalidar la matèria optativa de primer i segon curs del Batxillerat per una assignatura de les ensenyances professionals de música o dansa que no haja sigut utilitzada per a cap altra convalidació de les establides en la present orde, i considerant el caràcter únic de les convalidacions, com establix l'article 3 d'esta orde.
3. La nota de la matèria optativa convalidada serà la que l'alumne o alumna haja obtingut en l'assignatura de les ensenyances professionals de música o dansa. En els documents d'avaluació del Batxillerat, les matèries optatives convalidades hauran de figurar com a «optativa convalidada Batxillerat música» o com a «optativa convalidada Batxillerat dansa».
4. L'alumnat de Batxillerat que acredite simultàniament la condició d'esportista d'elit de la Comunitat Valenciana, d'esportista d'alt nivell o d'alt rendiment, podrà convalidar una matèria optativa en cada curs de Batxillerat, conforme a l'article 4.3 de l'Orde de 15 de juny de 2009, de la Conselleria d'Educació, per la qual s'establixen mesures per a promoure i facilitar l'educació en les diferents ofertes formatives del sistema educatiu, per als esportistes d'elit de la Comunitat Valenciana. En els documents d'avaluació del Batxillerat, les matèries optatives convalidades hauran de figurar com a «optativa convalidada Batxillerat pràctica esportiva». En este cas, la matèria optativa convalidada no podrà ser computada a l'efecte d'obtindre la qualificació mitjana final de l'etapa.
Article 8. Exempció d'Educació Física en Educació Secundària Obligatòria i Batxillerat
1. Podran sol·licitar l'exempció de la matèria d'Educació Física d'Educació Secundària Obligatòria i de Batxillerat aquells alumnes que cursen estos estudis i, simultàniament, reunisquen alguna de les dues condicions següents:
a) Realitzen estudis de les ensenyances professionals de dansa.
b) Tinguen acreditada la condició d'esportista d'elit de la Comunitat Valenciana, d'alt nivell o d'alt rendiment.
2. L'alumnat exempt de la matèria d'Educació Física no serà avaluat d'esta matèria. La matèria d'Educació Física no serà computada per al càlcul de la nota mitjana del Batxillerat, en el cas de l'alumnat a qui se li haja reconegut l'exempció en esta matèria.
3. L'alumnat d'Educació Secundària Obligatòria i Batxillerat que acredite simultàniament la condició d'esportista d'elit de la Comunitat Valenciana, d'alt nivell o d'alt rendiment, podrà sol·licitar, en compte de l'exempció, l'adaptació curricular de la matèria d'Educació Física. Esta adaptació curricular adequarà els continguts pràctics de la matèria de manera que no interferisquen en l'entrenament i/o rendiment esportiu en les competicions, d'acord amb el calendari de proves establit, i considerant les orientacions i informes que facilite l'entrenador o tècnic esportiu de l'alumne o alumna, d'acord amb els articles 3.2 i 4.2 de l'Orde de 15 de juny de 2009, de la Conselleria d'Educació, per la qual s'establixen mesures per a promoure i facilitar l'educació en les diferents ofertes formatives del sistema educatiu, per als esportistes d'elit de la Comunitat Valenciana.
Article 9. Procediment per a sol·licitar la convalidació de matèries
1. Cada una de les convalidacions regulades en la present norma requerirà la sol·licitud expressa per part de l'alumnat, o dels seus pares o tutors legals si són menors d'edat, d'acord amb el model que s'adjunta com a annex V o annex VI, segons corresponga, de la present orde.
2. Les sol·licituds es presentaran preferentment en el centre on l'alumne o alumna estiga matriculat en les ensenyances d'Educació Secundària Obligatòria o de Batxillerat abans del dia 31 d'octubre, i seran segellades i datades pels centres en el moment de la seua presentació. L'alumnat dels centres públics també podrà presentar la seua sol·licitud a través de qualsevol mitjà dels previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
3. Les sol·licituds aniran acompanyades del certificat acadèmic acreditatiu de la superació de l'assignatura amb què se sol·licita realitzar la convalidació.
4. L'alumnat que curse simultàniament una matèria objecte de convalidació i l'assignatura o assignatures que calga superar per a obtindre la dita convalidació, haurà de presentar un certificat de matrícula de les ensenyances professionals de música o dansa en el moment de la sol·licitud. Perquè la convalidació es faça efectiva haurà de presentar el certificat acadèmic que acredite la superació de l'assignatura abans de la data en què es realitze l'avaluació final extraordinària.
5. Correspon a la direcció del centre en què l'alumnat curse les corresponents ensenyances d'Educació Secundària Obligatòria o Batxillerat reconéixer les convalidacions establides en la present norma. El director o directora notificarà a l'alumne o alumna, o als seus pares o tutors legals si és menor d'edat, abans que finalitze el mes de novembre, la concessió o denegació motivada de la convalidació i remetrà una còpia del dit escrit a la Inspecció Educativa. La sol·licitud es podrà entendre desestimada en cas que no s'efectue la notificació de la concessió o denegació corresponent en el termini indicat. Contra la resolució de la direcció del centre, l'alumne o alumna, o bé els seus pares o tutors legals si és menor d'edat, podran interposar en el termini de vint dies una reclamació davant de la direcció territorial competent en matèria d'educació, que resoldrà la mencionada reclamació. Contra la dita resolució, que no posarà fi a la via administrativa, l'interessat podrà presentar un recurs d'alçada davant de la direcció general competent en matèria d'ordenació i centres docents.
6. Les convalidacions de les matèries d'Educació Secundària Obligatòria o de Batxillerat es reflectiran en els documents oficials d'avaluació fent constar l'expressió «convalidada», sense perjuí del que establix l'article 7.3 d'esta orde.
7. En el cas que l'assignatura necessària per a obtindre la convalidació s'estiga cursant en el mateix curs acadèmic que la matèria objecte de convalidació, es considerarà esta matèria com a «pendent de convalidació» al llarg del curs, es consignarà en blanc la casella corresponent de les actes d'avaluació i es farà constar en els documents d'avaluació la corresponent diligència. Una vegada acreditada la superació de l'assignatura necessària per a convalidar la matèria d'Educació Secundària Obligatòria o Batxillerat, a partir d'eixe moment s'indicarà la convalidació consignant l'expressió «convalidada» en els documents d'avaluació per a la matèria corresponent. En el cas que no es presente el certificat corresponent a la superació de l'assignatura de les ensenyances professionals de música o de dansa, necessària per a obtindre la convalidació, en la data de l'avaluació final extraordinària, la matèria la convalidació de la qual es va sol·licitar s'omplirà amb la qualificació «no presentat» en els documents d'avaluació.
8. Les matèries objecte de convalidació no seran tingudes en compte en el càlcul de la nota mitjana de les corresponents ensenyances, sense perjuí que en Batxillerat, la nota de la matèria optativa, en el cas de convalidació amb assignatures de les ensenyances professionals de música o dansa, serà la que els alumnes hagen obtingut en l'assignatura amb què es convalida. En este últim cas, la convalidació haurà de quedar consignada en els documents oficials d'avaluació del Batxillerat pels secretaris dels centres respectius per mitjà de l'oportuna diligència.
Article 10. Procediment per a sol·licitar l'exempció d'Educació Física
1. Cada una de les exempcions regulades en la present orde requerirà la sol·licitud expressa per part de l'alumnat, o dels seus pares o tutors legals si són menors d'edat, d'acord amb el model que s'adjunta com a annex V o annex VI, segons corresponga, o bé utilitzant el model que s'adjunta com a annex I de l'Orde de 15 de juny de 2009, de la Conselleria d'Educació, per la qual s'establixen mesures per a promoure i facilitar l'educació en les diferents ofertes formatives del sistema educatiu, per als esportistes d'elit de la Comunitat Valenciana.
2. Les sol·licituds es presentaran en el centre on l'alumne o alumna estiga matriculat en les ensenyances d'Educació Secundària Obligatòria o de Batxillerat abans del dia 15 d'octubre, i seran segellades i datades pels centres en el moment de la seua presentació.
3. L'alumnat d'Educació Secundària Obligatòria o Batxillerat que estiga cursant ensenyances professionals de dansa haurà de presentar en el centre el document que acredite tindre formalitzada la matrícula per a cursar ensenyances professionals de dansa, junt amb la sol·licitud de l'exempció de la matèria d'Educació Física. Per a l'anotació definitiva de l'exempció en els documents d'avaluació, s'haurà de presentar un certificat d'haver mantingut la matrícula fins a la data de l'avaluació final ordinària.
4. L'alumnat d'Educació Secundària Obligatòria o Batxillerat que sol·licite l'exempció de la matèria d'Educació Física per tindre la condició d'esportista d'alt nivell o d'alt rendiment o d'esportista d'elit de la Comunitat Valenciana, haurà de presentar en el centre el document que acredite estar inclòs en la relació d'esportistes d'alt nivell publicada en el Butlletí Oficial de l'Estat, en la relació d'esportistes d'elit publicada en el Diari Oficial de la Comunitat Valenciana, o certificat del Consell Superior d'Esports o del Consell Valencià de l'Esport per a acreditar la condició d'esportista d'alt rendiment durant el curs acadèmic a què es referisca este certificat. Per a l'anotació definitiva de l'exempció en els documents d'avaluació, s'haurà de presentar un certificat d'haver mantingut la condició d'esportista d'alt nivell, d'alt rendiment, o d'esportista d'elit de la Comunitat Valenciana fins a la data de l'avaluació final ordinària.
5. Correspon a la direcció del centre en què l'alumne o alumna curse les corresponents ensenyances d'Educació Secundària Obligatòria o Batxillerat reconéixer les exempcions establides en la present orde. El director o directora notificarà a l'alumnat, o als seus pares o tutors legals si és menor d'edat, abans de que finalitze el mes de novembre, la concessió o denegació motivada de l'exempció i en remetrà una còpia a la Inspecció Educativa. La sol·licitud es podrà entendre desestimada en cas que no s'efectue la notificació de la concessió o denegació corresponent en el termini indicat. Contra la resolució de la direcció del centre, l'alumne o alumna, o bé els seus pares o tutors legals si és menor d'edat, podran interposar en el termini de 20 dies una reclamació davant de la direcció territorial competent en matèria d'educació, que resoldrà la mencionada reclamació. Contra la dita resolució, que no posarà fi a la via administrativa, l'interessat podrà presentar un recurs d'alçada davant de la direcció general competent en matèria d'ordenació i centres docents.
6. Des de la concessió de l'exempció per la direcció del centre, es procedirà a considerar la matèria com a «pendent d'exempció» al llarg del curs, es consignarà en blanc la casella corresponent de les actes d'avaluació i es farà constar en els documents d'avaluació la corresponent diligència. Per a l'anotació definitiva en l'acta final ordinària del terme «exempt/a», s'haurà de presentar un certificat d'haver mantingut la matrícula o la condició anteriorment citades fins a la data de l'avaluació final ordinària. Si no es fa, l'esmentada matèria es considerarà no superada i l'alumne o alumna podrà realitzar la prova extraordinària que tindrà lloc en els primers dies del mes de setembre.
7. Si l'alumne o alumna perd la condició d'esportista d'elit, d'alt nivell o d'alt rendiment o renuncia a la matrícula en les ensenyances professionals de dansa abans de la data de la sessió de l'avaluació final ordinària, podrà sol·licitar ser avaluat des d'eixe moment en la matèria d'Educació Física. Esta circumstància es reflectirà per mitjà de la diligència corresponent en els diferents documents d'avaluació.
Article 11. Atenció a l'alumnat
La direcció d'estudis dels centres docents establirà els procediments necessaris per a atendre els alumnes durant els períodes lectius d'impartició de matèries que siguen objecte de convalidació o exempció.
DISPOSICIONS ADDICIONALS
Primera. Sol·licitud de beneficis específics en relació amb el seguiment dels estudis d'Educació Secundària Obligatòria i Batxillerat per a l'alumnat que acredite la condició d'esportista d'alt nivell, d'alt rendiment o d'elit
1. L'alumnat que acredite la condició d'esportista d'alt nivell, d'alt rendiment o d'elit i que desitge sol·licitar la convalidació o exempció d'alguna matèria d'Educació Secundària Obligatòria o Batxillerat, ho farà conforme al procediment establit en els articles 9 i 10 de la present orde.
2. La sol·licitud de qualsevol altre benefici per part d'alumnat amb la condició d'esportista d'alt nivell, d'alt rendiment o d'elit, d'entre els regulats en l'Orde de 15 de juny de 2009, de la Conselleria d'Educació, per la qual s'establixen mesures per a promoure i facilitar l'educació en les diferents ofertes formatives del sistema educatiu, per als esportistes d'elit de la Comunitat Valenciana, es realitzarà conforme al procediment indicat en l'article 5 de la mencionada Orde de 15 de juny de 2009.
Segona. Supervisió de la Inspecció Educativa
La Inspecció Educativa supervisarà i garantirà el compliment del que disposa la present orde, assessorarà els centres docents en la seua aplicació i vetlarà pel correcte ompliment dels documents d'avaluació.
Tercera. Interpretació i aplicació de l'orde
Se autoritza la direcció general competent en matèria d'ordenació i centres docents perquè, en l'àmbit de les seues competències, dicte les resolucions o instruccions necessàries per a la interpretació i aplicació del que establix esta orde.
DISPOSICIÓ TRANSITÒRIA
Única. Aplicació a partir del curs 2010-2011
Esta orde serà aplicable per a l'alumnat de la Comunitat Valenciana que curse ensenyances d'Educació Secundària Obligatòria o de Batxillerat a partir del curs acadèmic 2010-2011.
DISPOSICIÓ DEROGATÒRIA
Única. Derogació normativa
1. Queden derogades les disposicions següents:
a) Orde de 12 de juliol de 1996, de la Conselleria de Cultura, Educació i Ciència, per la qual s'establixen les convalidacions entre les ensenyances del grau mitjà de música i les matèries optatives de l'Educació Secundària Obligatòria i es regula la compatibilitat d'assistència a ambdós ensenyances (DOGV de 30.09.1996).
b) Orde de 4 juny de 1998, de la Conselleria de Cultura, Educació i Ciència, que modifica parcialment l'Orde de 12 de juliol de 1996, per la qual s'establixen les convalidacions entre les ensenyances del grau mitjà de música i les matèries optatives de l'Educació Secundària Obligatòria i es regula la compatibilitat d'assistència a ambdós ensenyances, i amplia la regulació de les convalidacions a les ensenyances de dansa (DOGV de 09.07.1998).
c) Resolució de 14 de març de 2000, de la Direcció General d'Ordenació i Innovació Educativa i Política Lingüística, per la qual s'establix el procediment per a la consignació de qualificacions resultants de les convalidacions entre assignatures del grau mitjà de dansa o música i assignatures optatives d'Educació Secundària Obligatòria o de Batxillerat (DOGV 30.03.2000).
d) Resolució de 21 d'abril de 2004, de la Direcció General d'Ensenyament, per la qual es modifica, parcialment, la Resolució de 14 de març de 2000, de la Direcció General d'Ordenació General d'Ordenació i Innovació Educativa i Política Lingüística, per la qual s'establix el procediment per a la consignació de qualificacions resultants de les convalidacions entre assignatures de grau mitjà de dansa o música i assignatures optatives d'Educació Secundària Obligatòria o del Batxillerat (DOGV 04.05.2004).
e) Els epígrafs A), B) i C) de la disposició addicional primera de l'Orde de 19 de juny de 2009, de la Conselleria d'Educació, per la qual es regula l'organització i el funcionament del Batxillerat diürn, nocturn i a distància a la Comunitat Valenciana (DOCV 30.06.2009), quant a la convalidació de les matèries optatives, convalidació de matèries de modalitat de Batxillerat i exempció de la matèria d'Educació Física, respectivament.
f) Els apartats 1, 2 i 3 de la disposició addicional segona de l'Orde de 19 de juny de 2009, de la Conselleria d'Educació, per la qual es regula l'organització i el funcionament del Batxillerat diürn, nocturn i a distància a la Comunitat Valenciana (DOCV 30.06.2009), pel que fa al procediment de sol·licitud i resolució de l'exempció de la matèria d'Educació Física.
2. Queden derogades, així mateix, totes les disposicions del mateix rang o d'un rang inferior que s'oposen al que establix la present orde.
DISPOSICIÓ FINAL
Única. Entrada en vigor
La present orde entrarà en vigor l'endemà de la seua publicació en el Diari Oficial de la Comunitat Valenciana.
València, 15 de juliol de 2010
El conseller d'Educació,
ALEJANDRO FONT DE MORA TURÓN
ANNEX I
Convalidació de la matèria Música en
Educació Secundària Obligatòria

ANNEX II
Convalidació de matèries optatives en
Educació Secundària Obligatòria

ANNEX III
Convalidació de matèries de modalitat en Batxillerat
amb determinades assignatures de les ensenyances
professionals de música

ANNEX IV
Convalidació de matèries de modalitat en
Batxillerat amb determinades
assignatures de les ensenyances professionals de dansa



Còpia Permalink ELI